เก็บตกการเงิน
แห่กู้เงินนำไปซื้อทองคำ
19 ธ.ค. 2554

แห่กู้เงินนำไปซื้อทองคำ
นายสุนทร หาญเชาว์วรกุล ผู้ช่วยกรรมการผู้จัดการใหญ่ ธนาคารไทยเครดิต เพื่อรายย่อย กล่าวว่า ผลจากราคาทองคำที่มีความผันผวนและปรับราคาลดลง ส่งผลให้นักลงทุนที่มีทองคำอยู่ในมือนำทองมาขอสินเชื่อกับธนาคาร เพื่อนำเงินไปซื้อทองคำอีกก้อน เป็นการลงทุนของนักลงทุนที่มองในระยะยาว ทองคำมีแต่จะปรับราคาขึ้น จึงใช้จังหวะช่วงนี้หาเงินซื้อทองคำเพิ่ม 
ทั้งนี้ เมื่อคิดดอกเบี้ยสินเชื่อทองแลกเงินที่ต้องจ่ายเดือนละ 0.69% เฉลี่ยปีละ 8.28% เมื่อเทียบกับผลตอบแทนจากการลงทุนในทองคำเฉลี่ยปีละ 12-18% ก็ยังทำให้นักลงทุนมีกำไรอยู่ 
ขณะนี้ธนาคารไทยเครดิตฯ ได้ปรับลดดอกเบี้ยสินเชื่อทองแลกเงินจากเดือนละ 0.99% หรือปีละ 11.88% ลงเหลือเดือนละ 0.69% ก็ยิ่งเป็นโอกาสของกลุ่มผู้ลงทุนทองคำ
“ลูกค้ากลุ่มนี้มีวอลุมสูงมาก โดยถ้าเทียบช่วง 1 เดือนจากเดือนก่อนหน้า ปริมาณทองคำที่นำมาขอสินเชื่อเพิ่มขึ้น 200-300%” นายสุนทร กล่าว
นายสุนทร กล่าวว่า นักลงทุนกลุ่มนี้ส่วนใหญ่จะเป็นเอสเอ็มอี พ่อค้าแม่ค้าที่ทำการค้าที่หันมาเก็บทองคำแทนเงินสด โดยมียอดทองคำกว่า 1,000 ล้านบาท จากทองคำคงค้าง 2,000 ล้านบาท